CELEX: 32018D0881
Language: hr
Date: 2018-06-18 00:00:00
Title: Odluka Vijeća (EU) 2018/881 od 18. lipnja 2018. o zahtjevu Komisiji da podnese studiju o opcijama Unije za rješavanje pitanja nalaza Odbora za praćenje usklađenosti s Aarhuškom konvencijom u predmetu ACCC/C/2008/32 te, prema potrebi s obzirom na rezultate studije, prijedlog uredbe Europskog parlamenta i Vijeća o izmjeni Uredbe (EZ) br. 1367/2006

19.6.2018   
            
            
               HR
            
            
               Službeni list Europske unije
            
            
               L 155/6
            
         ODLUKA VIJEĆA (EU) 2018/881
   od 18. lipnja 2018.
   o zahtjevu Komisiji da podnese studiju o opcijama Unije za rješavanje pitanja nalaza Odbora za praćenje usklađenosti s Aarhuškom konvencijom u predmetu ACCC/C/2008/32 te, prema potrebi s obzirom na rezultate studije, prijedlog uredbe Europskog parlamenta i Vijeća o izmjeni Uredbe (EZ) br. 1367/2006
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 241.,
   uzimajući u obzir Međuinstitucijski sporazum o boljoj izradi zakonodavstva od 13. travnja 2016. (1), a posebno njegov stavak 10. o primjeni članaka 225. i 241. UFEU-a,
   budući da:
   
               (1)
            
            
               Konvencija o pristupu informacijama, sudjelovanju javnosti u odlučivanju i pristupu pravosuđu u pitanjima okoliša (2) („Aarhuška konvencija”) odobrena je 17. veljače 2005., u ime Europske zajednice, Odlukom Vijeća 2005/370/EZ (3). Aarhuškom konvencijom doprinosi se ostvarivanju ciljeva politike Unije u području okoliša, kako je utvrđeno u članku 191. UFEU-a.
            
         
               (2)
            
            
               Unija je provela obveze iz Aarhuške konvencije s obzirom na svoje institucije i tijela, osobito Uredbom (EZ) br. 1367/2006 Europskog parlamenta i Vijeća (4).
            
         
               (3)
            
            
               U skladu s nesuprotstavljenom, izvansudskom i savjetodavnom naravi sustava za ocjenjivanje pridržavanja predviđenog u članku 15. Aarhuške konvencije, osnovan je Odbor za praćenje usklađenosti s Aarhuškom konvencijom („Odbor”). Odbor je nadležan za ocjenjivanje toga pridržavaju li se stranke Aarhuške konvencije.
            
         
               (4)
            
            
               Unija je 17. ožujka 2017. zaprimila nalaze Odbora u predmetu ACCC/C/2008/32 u pogledu pristupa pravosuđu na razini Unije („nalazi”). U stavku 123. nalaza Odbor je zaključio da „dotična stranka ne poštuje članak 9. stavke 3. i 4. Konvencije s obzirom na pristup pravosuđu za javnost jer se ni Aarhuškom uredbom ni sudskom praksom SEU-a ne provode niti poštuju obveze koje proizlaze iz tih stavaka.” Ured za Aarhušku konvenciju izradio je na temelju tih nalaza Nacrt odluke VI/8f o pridržavanju Europske unije obveza iz Konvencije („Nacrt odluke VI/8f”).
            
         
               (5)
            
            
               Vijeće je 17. srpnja 2017. donijelo Odluku (EU) 2017/1346 (5) o stajalištu koje Unija treba zauzeti na šestom zasjedanju sastanka stranaka Aarhuške konvencije („MoP”) u vezi s Nacrtom odluke VI/8f. Stajalište Unije bilo je da se prihvati Nacrt odluke VI/8f, uz uvjet da se u njega unesu određene izmjene.
            
         
               (6)
            
            
               Na šestom zasjedanju MoP-a u Budvi, u Crnoj Gori, održanom 14. rujna 2017. stranke su raspravljale, među ostalim, o Nacrtu odluke VI/8f, no nisu se složile s prijedlozima Unije o njegovoj izmjeni u skladu s Odlukom (EU) 2017/1346. S obzirom na to da dogovor nije postignut, MoP je odlučio odgoditi raspravu o tom nacrtu odluke do sljedećeg redovnog zasjedanja 2021.
            
         
               (7)
            
            
               Izjavom iz Budve o okolišnoj demokraciji za našu održivu budućnost, koju je MoP također usvojio 14. rujna 2017., pozivaju se stranke i potpisnici Aarhuške konvencije da svima pruže učinkovit i ravnopravan pristup pravosuđu u skladu sa zahtjevima iz Aarhuške konvencije.
            
         
               (8)
            
            
               Europski parlament usvojio je 15. odnosno 16. studenoga 2017. Rezoluciju o akcijskom planu za prirodu, ljude i gospodarstvo te Rezoluciju o pregledu aktivnosti u području okoliša u EU-u (EIR), u kojima se, među ostalim, Komisija poziva da podnese novi zakonodavni prijedlog o preispitivanju Uredbe (EZ) br. 1367/2006 kako bi se u obzir uzela preporuka Odbora o predmetu ACCC/C/2008/32.
            
         
               (9)
            
            
               Unija je na šestom zasjedanju MoP-a izrazila svoju spremnost da razmotri načine i sredstva za usklađivanje s Aarhuškom konvencijom na način koji je kompatibilan s temeljnim načelima pravnog poretka Unije i njezinim sustavom sudskog preispitivanja. Unija bi trebala poduzeti konkretne korake u tom pravcu, tražeći od Komisije da podnese studiju o opcijama Unije za rješavanje pitanja nalaza Odbora u predmetu ACCC/C/2008/32. Čini se da je moguće Uredbu (EZ) br. 1367/2006 izmijeniti tako da se sustav sudskog preispitivanja Unije ne promijeni, posebice širenjem kategorije akata Unije za koje bi se moglo zatražiti interno preispitivanje.
            
         
               (10)
            
            
               Unija i dalje u potpunosti podupire važne ciljeve Aarhuške konvencije,
            
         DONIJELO JE OVU ODLUKU:
   Članak 1.
   1.   Vijeće zahtijeva od Komisije da do 30. rujna 2019. podnese studiju o opcijama Unije za rješavanje pitanja nalaza Odbora za praćenje usklađenosti s Aarhuškom konvencijom u predmetu ACCC/C/2008/32 („studija”) kako bi se istražili načini i sredstva za usklađivanje s Aarhuškom konvencijom na način koji je kompatibilan s temeljnim načelima pravnog poretka Unije i njezinim sustavom sudskog preispitivanja.
   2.   Studijom se obuhvaćaju pravne i financijske implikacije te implikacije u vezi s ljudskim resursima u okviru različitih opcija, uključujući izmjenu Uredbe (EZ) br. 1367/2006.
   Članak 2.
   1.   Vijeće zahtijeva od Komisije da do 30. rujna 2020. podnese, prema potrebi s obzirom na rezultate studije, prijedlog uredbe Europskog parlamenta i Vijeća o izmjeni Uredbe (EZ) br. 1367/2006 ili na drugi način obavijesti Vijeće o drugim mjerama daljnjeg postupanja u vezi sa studijom.
   2.   U skladu s uobičajenom praksom Vijeće od Komisije zahtijeva da osigura da uz prijedlog bude priložena procjena učinka.
   Članak 3.
   Ova Odluka stupa na snagu na dan objave u Službenom listu Europske unije.
   
      Sastavljeno u Luxembourgu 18. lipnja 2018.
      
         
            Za Vijeće
         
         
            Predsjednik
         
         R. PORODZANOV
      
   
   
      (1)  SL L 123, 12.5.2016., str. 1.
   
   
      (2)  SL L 124, 17.5.2005., str. 4.
   
   
      (3)  Odluka Vijeća 2005/370/EZ od 17. veljače 2005. o zaključivanju, u ime Europske zajednice, Konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša (SL L 124, 17.5.2005., str. 1.).
   
      (4)  Uredba (EZ) br. 1367/2006 Europskog parlamenta i Vijeća od 6. rujna 2006. o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša na institucije i tijela Zajednice (SL L 264, 25.9.2006., str. 13.).
   
      (5)  Odluka Vijeća (EU) 2017/1346 od 17. srpnja 2017. o stajalištu koje treba donijeti, u ime Europske unije, na šestom zasjedanju sastanka stranaka Aarhuške konvencije u pogledu predmeta o usklađenosti ACCC/C/2008/32 (SL L 186, 19.7.2017., str. 15.).